stanford-oval/wikipedia huggingface dataset:
בוריס ג'ונסון
ראש ממשלת בריטניה > קדנציה שנייה (2019–2022) > משבר אמון והתפטרות

בסוף 2021, נודע כי העובדים בדאונינג 10 קיימו אירועים במהלך סגר הקורונה. ג'ונסון הודה שהוא נכח באחת מהמסיבות בסגר והתנצל. הוא טען שחשב זו הייתה פגישת עבודה, אך הודה כי טעה בשיקול הדעת. כוחו הפוליטי נחלש. המשטרה הודיעה על חקירת האירועים. בינואר 2022, פורסמו חלקים מדו"ח ביקורת על הפרשה. באפריל 2022, הוחלט לקנוס את ג'ונסון וחלק מעובדיו. במאי 2022 פורסם הדו"ח הרשמי על הפרות הסגר בלשכת ג'ונסון, בו נכתב כי "לא משנה מה הכוונה הראשונית, מה שהתקיים ברבים מהמפגשים והאופן שבו הם התפתחו לא היה בקנה אחד עם הנחיית הקורונה באותה תקופה."
ברקע פרשת המסיבות, חברי פרלמנט ממפלגתו יזמו הצבעת אי אמון בגונ'סון. 211 חברי פרלמנט שמרנים הצביעו נגד הדחתו, ו-148 אחרים תמכו בה.
ביולי 2022 התגלה שג'ונסון מינה את כריס פינצ'ר לתפקיד בכיר (מצליף), על אף שהוא ידע שפינצ'ר הואשם בעבר בהטרדות מיניות. ג'ונסון הכחיש בתחילה שהוא ידע על כך, אך במהרה התברר שהוא תודרך לגבי התנהגותו של פינצ'ר לפני מינויו, ב-2019. על רקע משבר האמון שחוללה פרשת המסיבות, עורר גילוי זה סערה פוליטית. שני חברי קבינט בממשלת ג'ונסון, שר האוצר רישי סונאק ושר הבריאות סאג'יד ג'אוויד, התפטרו ב-5 ביולי, ואחריהם החל גל של התפטרויות. בסך הכל, עד 7 ביולי, התפטרו כ-30 שרים, מתוכם חמישה חברי קבינט, ועשרות בעלי תפקידים זוטרים יותר. פוליטיקאים נוספים הגיעו לבית ראש הממשלה כדי לבקש ממנו להתפטר מראשות המפלגה. ג'ונסון סירב בתחילה להתפטר, ואף פיטר את חבר הקבינט מייקל גוב בתגובה לביקורת שהוא הפנה כלפיו.
למחרת, ב-7 ביולי, הודיע ג'ונסון על התפטרותו מתפקידו כמנהיג המפלגה השמרנית. בנאום ההתפטרות הוא אמר שבכוונתו להישאר ראש הממשלה עד שייבחר מנהיג חדש למפלגה בסתיו 2022. פוליטיקאים רבים במפלגתו, ביניהם ראש הממשלה לשעבר ג'ון מייג'ור, ביקרו את כוונתו להישאר בתפקיד ראש הממשלה למשך חודשים נוספים וקראו לחברי המפלגה למנות לו מחליף זמני. לפי החוק בממלכה המאוחדת, התפטרות ראש הממשלה לא מביאה באופן מיידי לבחירות כלליות. חברי המפלגה השמרנית, שלה רוב בפרלמנט, יכולים להחליט אם לאפשר לראש הממשלה להמשיך בכהונתו או למנות לו מחליף זמני בניגוד לרצונו, אף שאין לכך תקדים, וכן בכוחם להביא למינוי ראש המפלגה החדש שייבחר בהמשך לראשות הממשלה במקום ג'ונסון.
לאחר התפטרותה של ליז טראס מתפקיד ראש ממשלת בריטניה לאחר הכהונה הקצרה ביותר בהיסטוריה של בריטניה, כהונה בת 45 יום, דווח כי בוריס ג'ונסון שוקל לחזור לתפקיד ולהתמודד על הנהגת המפלגה השמרנית וראשות ממשלת בריטניה. לבסוף הוא לא התמודד ורישי סונאק נבחר.
לקראת פרסום מסקנות ועדת החקירה בפרלמנט בנושא פרשת המסיבות התפטר ג'ונסון מהפרלמנט ואמר כי חברי הוועדה הודיעו לו שבכוונתם "לסלק אותו" מתפקידו.
התנהגות של ג'ונסון סימנה חולשה של Good Chap Theory בפוליטיקה בריטית.
סופר, יוצר ומנחה

ג'ונסון כתב מספר ספרים, בהם מספר אוספים מטוריו בעיתונות, רומן בשם "72 בתולות" (אנ') (ב-2004) וביוגרפיה על וינסטון צ'רצ'יל. בנוסף, יצר את הסדרה ההיסטורית "החלום של רומא" (אנ'), על האופן בו רומא העתיקה איחדה את אירופה, סדרה ששודרה בערוץ BBC ב-2006. הוא גם הופיע מספר פעמים בתוכניות טלוויזיה, למשל כמנחה בתוכנית "יש לי חדשות בשבילך" (אנ'), עליה היה מועמד לפרס האקדמיה הבריטית לטלוויזיה בקטגוריית הבידור לשנת 2003. ב-2014 יצאה לאור ביוגרפיה של וינסטון צ'רצ'יל, אפקט צ'רצ'יל, פרי עטו. ב-2023 החל לעבוד בערוץ החדשות GB news כמנחה, כיוצר וכפרשן.
חיים אישיים

בשנת 1987 ג'ונסון התחתן עם האריסטוקרטית אלגרה מוסטין-אוון, בתו של היסטוריון האמנות ויליאם מוסטין-אוון. ב-1993 הם התגרשו והוא נישא למרינה וילר (אנ'), בתו של העיתונאי ושדרן ה-BBC צ'ארלס וילר (אנ'). לזוג נולדו ארבעה ילדים. ב-2018 נפרדו ונכנסו לתהליכי גירושין. יש לו לפחות עוד ילדה אחת מחוץ לנישואין. במאי 2021 נישא בחשאי לארוסתו קרי סיימונדס, בתו של מת'יו סיימונדס (אנ'), אחד ממייסדי העיתון "אינדפנדנט", ולהם שני בנים ובת משותפים.
תחביב שהצהיר עליו הוא יצירת מודלים של אוטובוסים מקופסאות עץ של יין.
אחיו הצעיר, ג'וסף אדמונד "ג'ו" ג'ונסון (נולד ב-23 בדצמבר 1971) כיהן כחבר הפרלמנט מטעם אורפינגטון בשנים 2010–2019. בשנים 2015–2018 שימש ג'ו ג'ונסון כשר האוניברסיטאות, המדע, המחקר והחדשנות בממשלתה של תרזה מיי, ושב לתפקיד זה עם כינון ממשלתו של אחיו. הוא התפטר לאחר כחודשיים בתפקיד, בטענה כי תפקידו תובע ממנו להיות "קרוע בין המשפחה והאינטרס הלאומי".
תמיכתו בישראל

ב-1984 התנדב בקיבוץ כפר הנשיא ונחשב כתומך של ישראל. הוביל מאבק בתנועת ה-BDS וכראש עיריית לונדון ביקר בישראל מספר פעמים, בין היתר ב-2015 וב-2016 להלווייתו של שמעון פרס. ג'ונסון אמר שהוא תומך בזכות ישראל להגנה עצמית, אך הגדיר את תגובתה במבצע צוק איתן "לא-פרופורציונלית". הוא תומך בפתרון שתי המדינות.
קליפת המוח הקדם-מצחית הגחונית-אמצעית

| --- | --- |

 שיוך:  קליפת המוח 
 
קליפת המוח הקדם-מצחית הגחונית-אמצעית (ventromedial prefrontal cortex, vmPFC) היא חלק מקליפת המוח הקדם-מצחית. מצויה בחלק התחתון של קליפת המוח המצחית, מעורבת בעיבוד של תחושות פחד ותגובות רגשיות, בתהליכים של קבלת החלטות ושליטה עצמית.
אנטומיה

קליפת המוח הקדם-מצחית הגחונית-אמצעית מקושרת לאזורים רבים במוח, היא מקבלת קלט מאזור הטגמנטום הגחוני, האמיגדלה, האונה הרקתית, מערכת הריח והתלמוס הגבי-מדיאלי. היא שולחת אקסונים לאונה הרקתית, אמיגדלה, היפותלמוס הצידי, פיתול החגורה ותצורת ההיפוקמפוס. קשרים נרחבים אלו מעניקים ל-vmPFC מידע רב על תפקוד המוח ויכולת לפקח ולהשפיע על אזורי מוח אחרים, מביניהם הקשר המשמעותי של ה-vmPFC הוא עם האמיגדלה.
אנטומיה > הפרדה בין ה-OFC ל-vmPFC

הפרדה בין אזורים מסוימים נעשית באמצעות מספר שיטות כמו על ידי תפקודיות, קישוריות ועל ידי סוגי התאים הבונים את הרקמה. האזורים OFC ו-vmPFC קרובים אחד לשני, ושיטות שונות מפרידות אותם באופן שונה ובהתאם לכך ממקמות אותם באזורים שונים. בעקבות כך בין שיטות שונות ישנם אזורים אשר פעם יהיו שייכים ל-OFC ופעם ל-vmPFC ומבחינה זו יש הקבלה בין האזורים. אחת ההבחנות שמפרידה בין ה-OFC לבין ה-vmPFC היא הרשתות העצביות להם האזורים מקושרים. הבחנה אחרת היא צפיפות התאים הפירמידליים בשכבה 5.
תפקוד

ה-vmPFC מקשר בין חלקים שונים במוח ומאפשר לאדם לכוון את התנהגותו על פי התנסויות קודמות וידע כללי. הוא מעכב התנהגויות בלתי הולמות ומתאים את ההתנהגות לסיטואציה הרלוונטית. פגיעה ב-vmPFC תביא להתנהגות בלתי מאורגנת וחסרת שליטה, כך לדוגמה המקרה המפורסם של פיניאס גייג' אשר מוט חדר למוחו והביא לנזק ב-vmPFC, לאחר הפגיעה התאפיינה התנהגותו של גייג' בחוסר אחריות, אימפולסיביות וילדותיות.
תפקיד חשוב נוסף שיש ל-vmPFC הוא בהכחדה של התניה קלאסית רגשית. בתהליך של התניה קלאסית נוצר קשר בין גירוי מותנה לגירוי בלתי מותנה, כמו בניסוי המפורסם של פבלוב שבו הכלב קישר בין הגירוי המותנה - הצליל, לבין הגירוי הבלתי מותנה - האוכל, התוצאה של ההתניה היא שתגובתו המולדת של הכלב - הריור, באה לא רק למראה אוכל אלא גם לשמיעת צליל. עם זאת התניה כזו לא נשארת לנצח, במידה ובה כמה פעמים הכלב ישמע צליל ולא יבוא האוכל, ההתניה תפסק והכלב יפסיק לרייר בשמיעת הצליל. התהליך הזה נקרא הכחדה. התניה רגשית היא התניה שבה האורגניזם לומד תגובה רגשית מותנית, לדוגמה התניה שבה חיה למדה להגיב בפחד לצליל מסוים מכיוון שבתהליך הלמידה נלווה לצליל הזה כאב. כאשר מדובר בהכחדה של כזו התניה, לקליפת המוח הקדם-מצחית הגחונית-אמצעית יהיה תפקיד מרכזי בה. למעשה גם בהכחדה ההתניה לא נעלמת, מרגע שנוצרים במוח קשרים עצביים בין הגירוי המותנה ללא מותנה הקשרים הללו נשארים, אלא שבתהליך הכחדה האורגניזם לומד שאין סיבה להגיב את התגובה המולדת לגירוי המותנה וה-vmPFC מעכב את התגובה הזו, כך שאף על פי שהדחף הראשוני יהיה לפחד בשמיעת הצליל, התגובה הזו תעוכב על ידי ה-vmPFC.
מבחינה עצבית תהליך ההכחדה מתבצע על ידי הקשרים בין האמיגדלה לקליפת המוח הקדם-מצחית הגחונית-אמצעית, התניה קלאסית נוצרת על ידי הגרעין הצידי של האמיגדלה וכאמור בהכחדה המעגל העצבי שהאמיגדלה יצרה לא נעלם, אלא הוא רק לא מצליח להביא את ההתניה לידי ביטוי בהתנהגות, מאחר שההתנהגות מעוכבת על ידי ה-vmPFC.
לקריאה נוספת

הפיזיולוגיה של ההתנהגות, ניל. ר. קרלסון, מליסה א. בירקט, מהדורה 12, תרגום עברי בעריכת רביד דורון, הוצאת האוניברסיטה הפתוחה, 2019
הערות שוליים

↑  Barbas H, Ghashghaei H, Rempel-Clower N, Xiao D (2002) Anatomic basis of functional specialization in prefrontal cortices in primates. In: Handbook of Neuropsychology (Grafman J, ed), pp 1-27. Amsterdam: Elsevier Science B.V.
↑  Wallis, J. Cross-species studies of orbitofrontal cortex and value-based decision-making. Nat Neurosci 15, 13–19 (2012) doi:10.1038/nn.2956
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
ישיבת בני עקיבא פרחי אהרון

| --- | --- |
המבנה החדש של הישיבה
המבנה החדש של הישיבה
 ישיבה תיכונית
 תקופת הפעילות:  ה'תש"ך (1960) – הווה
 מייסדים:  ועד קריית שמואל, עיריית חיפה והרב ברוך אידלשטיין
 בעלי תפקידים
 ראש הישיבה:  הרב משה אלמלם, מנהל התיכון - הרב שמעון כהן, מנהל חטיבת הביניים - הרב עופר שמילה
 תלמידים
 :  320
 מיקום
 מיקום:  שטרן 9, קריית שמואל, חיפה
 מדינה:  ישראל ישראל
 קואורדינטות:  32°50′23″N 35°04′15″E﻿ / ﻿32.83975°N 35.070916666667°E﻿ / 32.83975; 35.070916666667
 www.ypa.co.il
  (למפת חיפה מוגדלת) ישיבת בני עקיבא פרחי אהרון(למפת חיפה רגילה) ישיבת בני עקיבא פרחי אהרון(למפת הגליל המערבי רגילה) ישיבת בני עקיבא פרחי אהרון(למפת הגליל המערבי מוגדלת) ישיבת בני עקיבא פרחי אהרון
 
בית המדרש במתחם חטיבת הביניים
ישיבת בני עקיבא "פרחי אהרון" (נקראת גם "עירוני ב' חיפה", או "פאק"ש" - ראשי התיבות של "פרחי אהרון קריית שמואל") היא ישיבה תיכונית דתית לאומית עירונית המשתייכת למרכז ישיבות בני עקיבא. הישיבה שוכנת בקריית שמואל שבחיפה: מתחם חטיבת הביניים שוכן במרכז הקריה ומתחם החטיבה העליונה שוכן בצפון הקריה. הישיבה משמשת בעיקר את תושבי הקריות וכן יישובים באזור הצפון.
היסטוריה

הישיבה הוקמה בשנת תש"ך (1960), כדי לענות על הצורך של תושבי חיפה במוסד תיכוני דתי. לראש הישיבה מונה הרב ברוך אידלשטיין, שנקרא לתפקיד זה על ידי הרב משה צבי נריה. ראש עיריית חיפה דאז אבא חושי סייע בהקמת הישיבה, והישיבה הייתה הישיבה התיכונית הראשונה שהיא גם תיכון עירוני, דבר שהפך אחר כך למודל לשיתוף פעולה בין רשויות עירוניות למרכז ישיבות בני עקיבא. בתחילה למדו התלמידים במבנים ארעיים שונים, עד שלאחר שלוש שנים הושלמה בניית המבנה הראשון של הישיבה.
הישיבה קרויה על שם הרב אהרן דוד בוראק (אנ'), שהיה ראש ישיבה בישיבה יוניברסיטי, וספריו נקראים "פרחי אהרן".
בעבר הייתה בישיבה פנימייה לתלמידים שמקום מגוריהם היה מרוחק, אולם בשנת תשס"ד (2004) נסגרה הפנימיה ובבניין שבו הייתה מתגוררים כיום רבני הישיבה. רוב תלמידי הישיבה מגיעים מהקריות, ומיעוטם ממקומות מרוחקים יותר, כגון עכו וכרמיאל. הישיבה מחנכת בדרך הציונות הדתית ולאורו של הרב קוק.
בבית המדרש המרכזי שבמבנה הישן יותר, פעל בערבים בית מדרש קהילתי, המיועד לאנשים עובדים מאזור הקריות, מהיווסדו ועד שעבר למכללת שאנן ופועל בבית הכנסת ובחדרים הסמוכים לו אם נדרש.
היסטוריה > ראשי הישיבה בעבר

הרב ברוך אידלשטיין
הרב דוד צבי הופמן
הרב בנימין נכטיילר (כיהן כמזכ"ל תנועת בני עקיבא)
הרב יעקב קליין שימש כסגנו של הרב אדלשטיין (בעשור השני של המאה ה-21, רבה של קריית חיים). ובתפקיד זה שימש גם הרב ישראל גפני.
החל משנת הלימודים תשס"א עומד בראשות הישיבה הרב משה אלמלם.
ראו גם

בוגרי ישיבת פרחי אהרון
הערות שוליים

↑  ישיבת "בני עקיבא" בקרית שמואל ביה"ס התיכון הדתי הראשון בחיפה, הצופה, 9 בספטמבר 1960
↑  דור לדור - חוברת לציון 30 שנה לישיבה, 1990, עמ' 159-160
| --- | --- |
בקרת זהויות :  NLI: 987007311513505171  VIAF: 138918376   WorldCat (עם VIAF): 138918376
דורון תבורי

| --- | --- |

 לידה:  2 ביוני 1952  (בן 72) חיפה, ישראל
 סוגה מועדפת:  אמנויות הבמה והמסך
 מדינה:  ישראל 
 תקופת הפעילות:  מ-1974
 פרסים והוקרה:  זוכה פרס רוזנבלום לאמנויות הבמה, זוכה פרס כנור דוד, זוכה פרס קלצ'קין למשחק, זוכה פרס לנדאו לאמנויות הבמה
 פרופיל ב-IMDb
 
דורון תבורי (נולד ב-2 ביולי 1952) הוא שחקן, במאי, מתרגם ומורה למשחק ובימוי.
הוא אחד השחקנים הבולטים ביותר בתיאטרון הישראלי. שיחק בכל התיאטרונים בארץ בעשרות תפקידים ראשיים. בנוסף, תבורי, מורה למשחק ולבימוי, ביצע כזמר-שחקן מספר יצירות גדולות, תרגם מחזות ממספר שפות, וגם יצר, יזם, ביים והשתתף בפרויקטים עצמאיים רבים בתיאטרון.
פרסים

1995, 1996, 1998, 2009 - פרס עדה בן נחום לתרגום
1979 - פרס מאיר מרגלית ופרס ורד הכסף של העיתון "מעריב"
1984 - פרס כינור דוד
1995 - פרס רוזנבלום לאמנויות הבמה על תפקידו בהצגה "המתחזה", תיאטרון באר שבע
1995 - פרס קלצ'קין למשחק
2000 - פרס התיאטרון הישראלי למתרגם השנה למחזה "השיבה למדבר" מאת ברנאר-מארי קולטס
2001 - פרס לנדאו לאמנויות הבמה (ראשון מקבלי הפרס בתחום המשחק)
2002 - פרס ראש הממשלה לתרגום
גלריית תמונות

תמונות מהצגות
דורון תבורי ב"המאובן", בבימויו של רוברט וודרוף - מתוך פרויקט שטרנהיים, הבימרתף, הבימה, 1998
דורון תבורי ב"תחתונים" בבמוי גדליה בסר, מתוך פרויקט שטרנהיים, הבימרתף, 1998
דורון תבורי ורבקה נוימן בהצגה "מדיאה" , בבימויו של רוברט וודרוף, בתיאטרון הבימה, 2000
דורון תבורי ונעמי יואלי, בהצגה פספורט בבימויה של יעל קרמסקי, 2013
דורון תבורי בתפקיד דון קיחוטה, בהצגה אני דון קיחוטה, בבימויו של יבגני אריה, תיאטרון גשר, 2015
דורון תבורי בתפקיד לאקי בהצגה מחכים לגודו, בבימוי אילן רונן, תיאטרון יפו, 2018
פילמוגרפיה > קולנוע

| שנה | סרט | תפקיד | במאי |
| --- | --- | --- | --- |
| 1977 | סרט וארוחת בוקר | רפי | אלפרד שטיינהארדט |
| 1980 | מחבואים | דוד בלבן | דן וולמן |
| 1982 | אלף נשיקות קטנות | אורי | מירה רקנאטי |
| 1983 | מנוסת החוגלה |  | דוד פישר |
| 2008 | עץ לימון | שר הביטחון ישראל נבון | ערן ריקליס |
| 2015 | גירושים מאוחרים, על פי א.ב. יהושע | יהודה קמינקא |  רם לוי |
| 2016 | החטאים | ברוך מילך | אבי נשר |
| 2023 | הבשורה על פי יהודה | גרשום וואלד | דן וולמן |
פילמוגרפיה > טלוויזיה

| שנה | סדרה | תפקיד | ערוץ | יוצרים וכותבים | במאי |
| --- | --- | --- | --- | --- | --- |
| 2011 | סימני שאלה | שמואל | ערוץ 2, רשת | עידו דרור, אופיר בביוף | אופיר בביוף |
| 2018 | להעיר את הדב | אבנר כץ | קשת 12 | קרן מרגלית |  |
| 2024 | אף אחד לא עוזב את פאלו אלטו |  | קשת 12 |  |  |
אלבומי שירה

"שירים לצד הדרך", עם עודד זהבי.
"צריף קטן", שירי לאה גולדברג לילדים עם דורי פרנס.
"קין" - אופרה מאת ציפי פליישר
"מחולות" מאת דורי פרנס לטקסטים של יעקב שטיינברג, בניצוח דורון סלומון ובביצוע אנסמבל המאה העשרים ואחת
בימוי

| הצגה/פרויקט | תיאטרון | מחזאי | הצגת בכורה |
| --- | --- | --- | --- |
| מפגש באינסוף | אנסמבל תיאטרון הרצליה | עיבוד של דורון תבורי לרומן "מפיסטו" של קלאוס מאן | 2011 |
| קין (קריאה מבוימת) | יד יצחק בן-צבי | על פי לורד ביירון | 22-21 במרץ 2007. |
| נתן החכם | הפקה עצמאית | גוטהולד אפרים לסינג | 5 במרץ 2004 |
| התינוק של בן שטרית | תיאטרונטו | אלישבע גרינבאום | 1995 |
| יוד זיס | המרץ2 | דורון תבורי ונעמי יואלי | 2023 |
תרגום לתיאטרון

| המחזה | המחזאי | התיאטרון | הצגת בכורה |
| --- | --- | --- | --- |
| קרב של שחור וכלבים | ברנאר-מארי קולטס | תיאטרון הבימה | 14 במרץ 1992 |
| השיבה למדבר | ברנאר-מארי קולטס | סמינר הקיבוצים, תיאטרון החאן | 1992 ו-23 בדצמבר 2000 |
| הדה גאבלר (עם רבקה משולח) | הנריק איבסן | תיאטרון חיפה | 1993 |
| העלמה והמוות | אריאל דורפמן | תיאטרון הבימה, תיאטרון חיפה | 19 בינואר 1994, מרץ 2001 |
| בני ערובה | עמנואל רובלס | תיאטרון חיפה | 1995 |
| הרציף המערבי | ברנאר-מארי קולטס | תיאטרון באר שבע | 28 ביולי 1996 |
| אנטיגונה | ז'אן אנוי | תיאטרון החאן, תיאטרון אנסמבל הרצליה | 24 בספטמבר 1997 ו-8 ביוני 2002 |
| מעלילות גבורת הבורגנים (התחתונים; הסנוב; 1913; המאובן) | קרל שטרנהיים | תיאטרון הבימה | 10 ביולי 1998 |
| סאלינג'ר | ברנאר-מארי קולטס | תיאטרון תמונע | מארס 2000 |
| מלקולם הקטן ומלחמתו בסריסים | דייוויד הליואל | תיאטרון החאן | 26 ביולי 2000 |
| פרגודים | ז'אן ז'נה | תיאטרון הבימה | 1 בדצמבר 2002 |
| נתן החכם | גוטהולד אפרים לסינג | הפקה עצמאית | 2 בדצמבר 2003 |
| הצמא והרעב | אז'ן יונסקו | תיאטרון חיפה | 14 ביולי 2005 |
| הוא לא מת | חוסיין ברגותי | התיאטרון הערבי-עברי ביפו (פסטיבל 'אלף לילה') | 12-6 במאי 2006 |
| בידרמן והמציתים | מקס פריש | תיאטרון החאן | מארס 2008 |
| אקווס | פיטר שאפר | בית ליסין | 30 באוקטובר 2008 |
| מישהו בדרך הנה | יון פוסה | תיאטרון תמונע (העונה הנורווגית) | 6-4 ביוני 2009 |
| רוחות רפאים | הנריק איבסן | תיאטרון תמונע | פברואר 2009 |
| בתוך הבדידות של שדות הכותנה | ברנאר-מארי קולטס | תיאטרון תמונע | 2 בינואר 2010 |
| קניית הפליז | ברטולט ברכט | תיאטרון תמונע (העונה הגרמנית) | 28 באוקטובר עד 14 בנובמבר 2010 |
| המשרתות | ז'אן ז'נה | תיאטרון אנסמבל הרצליה | 16 במאי 2011 |
| פספורט (ביחד עם הראל קין) | תבורי תרגם וערך את "שיחות של פליטים" של ברטולט ברכט והראל קין תרגם את חליפת המכתבים בין גרשם שלום ווולטר בנימין | אי"ב - ארגון היוצרים העצמאיים | 15 בנובמבר 2013 |
| המלט Machine | היינר מילר | תיאטרון תמונע | 6 ביולי 2015 |
פעילותו האמנותית של דורון תבורי המפורטת בטבלאות הנ"ל מבוססת על מחקרה של ד"ר לאה גילולה.
לקריאה נוספת

חנה שקולניקוב, "טרילוגיה לשחקן יחיד: האורסטיאה בביצוע דורון תבורי", במה 140-139 (1995), עמ' 37–41.
גד קינר, "ללכת עד הסוף - דורון תבורי בשיחה", התיאטרון - רבעון לתיאטרון עכשוויה 2 (אביב 1999), עמ' 40–44.
לאה גילולה, "יום חזרות מוצלח: רשמים מחזרה של ההצגה מי דואג לילד", במות ומסך 6 (2010), עמ' 15–18.
לאה גילולה, "פצע הדחייה: על הצגת בתוך הבדידות של שדות הכותנה מאת ברנאר-מארי קולטס", במות ומסך 7 (2012), עמ' 5–21.
לאה גילולה, "אהבה לבננות ולאלכוהול... וגם לשוקולד: על הצגת הטייפ האחרון של קראפ", במות ומסך 8 (2012), עמ' 81–85.
ליז טראס

מרי אליזבת "ליז" טראס (באנגלית: Mary Elizabeth "Liz" Truss; נולדה ב-26 ביולי 1975) היא פוליטיקאית בריטית שכיהנה כראש ממשלת הממלכה המאוחדת ה-56 וכמנהיגת המפלגה השמרנית. היא נבחרה לראשות המפלגה וראשות הממשלה בבחירות פנימיות במפלגתה לאחר התפטרותו של קודמה בתפקיד בוריס ג'ונסון - וכיהנה כראש הממשלה 45 ימים בלבד, הכהונה הקצרה ביותר בהיסטוריה של בריטניה.
לפני בחירתה לראשות המפלגה ולראשות הממשלה כיהנה בין השאר כלורד צ'נסלור (שרת המשפטים) בקבינט של תרזה מיי, ולאחר מכן כשרת החוץ בקבינט של בוריס ג'ונסון. טראס כיהנה בפרלמנט הבריטי כנציגת מחוז הבחירה דרום-מערב נורפוק (שבמחוז נורפוק) משנת 2010 ועד ל-2024.
מיד בתחילת הקדנציה שלה, הודיע שר האוצר בקבינט של טראס, קוואזי קווארטנג, על תוכנית כלכלית מעוררת מחלוקת, ובמרכזה סבסוד ממשלתי למחירי האנרגיה והקלות מס נרחבות, בעיקר לבעלי הכנסות גבוהות ולתאגידים, על חשבון הגירעון הממשלתי. התכנית התקבלה בחשדנות רבה בשוקי ההון, שהגיבו בנפילה חדה בשער המטבע הבריטי ועלייה חדה בריבית על איגרות החוב של ממשלת בריטניה. התגובה החריפה בשוקי ההון גרמה לשר האוצר קווארטג לסגת מהתכנית כעבור ימים בודדים, אך הסערה הפוליטית לא שככה וב-14 באוקטובר 2022 טראס פיטרה אותו מתפקידו. ב-20 באוקטובר 2022, 45 ימים לאחר מינויה לתפקיד, עקב המשבר הפוליטי בממשלתה בעקבות כישלון התכנית הכלכלית, הודיעה על התפטרותה מתפקיד ראש הממשלה. כעבור 5 ימים היא הוחלפה על ידי רישי סונאק.
ביוגרפיה

טראס נולדה באוקספורד שבאנגליה, אביה כיהן כפרופסור למתמטיקה עיונית באוניברסיטת לידס ואמה עבדה כאחות וכמורה. היא למדה בבית ספר יסודי בפייזלי שבסקוטלנד ובתיכון בלידס. ב-1995 סיימה תואר ראשון באוניברסיטת אוקספורד בפילוסופיה, כלכלה ומדע המדינה. בתקופת לימודיה עמדה בראש תא הסטודנטים של המפלגה הליברל-דמוקרטית. לאחר הלימודים עבדה ככלכלנית וחשבת.
ב-1996 הצטרפה למפלגה השמרנית, היא התמודדה ללא הצלחה בבחירות לפרלמנט ב-2001 וב-2005. ב-2006 נבחרה לחברה במועצת הרובע המלכותי של גריניץ' בלונדון. בבחירות 2010 נבחרה לראשונה נציגת מחוז דרום מערב נורפוק בפרלמנט הבריטי.
ביוגרפיה > קריירה פרלמנטרית

טראס כיהנה ברציפות כנציגת מחוז דרום מערב נורפוק מאז 6 במאי 2010 ועד לבחירות 2024 (בהן הפסידה יותר משני שלישים מהמצביעים ביחס לבחירות 2019). בשנים 2011–2012 הייתה חברה בוועדת המשפטים של הבית.
בשנותיה הראשונות כחברת בית הנבחרים פעלה טראס להשארת בסיס מטוסי הפאנאוויה טורנדו בבסיס חיל האוויר המלכותי מרהאם, שנמצא בגבולות המחוז שהיא מייצגת.
באוקטובר 2011 ייסדה טראס את "קבוצת היוזמה החופשית" (Free Enterprise Group) בבית הנבחרים, שבה תמכו כ-40 נציגים שמרנים. היא כתבה במשותף עם ארבעה מחברי הקבוצה (פריטי פאטל, דומיניק ראב, כריס סקימור וקוואזי קווארטנג) את הספר After the Coalition, שראה אור באותה שנה. הם טענו שעקרונות שמרניים הם הכרחיים להצלחה הכלכלית של המדינה. בספטמבר 2012 התפרסם הספר של אותם חמישה פוליטיקאים, Britannia Unchained: Global Lessons for Growth and Prosperity. הספר כולל ביקורת על מצבה הכלכלי המתדרדר של בריטניה.
ביוגרפיה > שרה בממשלות בריטניה

בספטמבר 2012 מונתה טראס לסגנית שר במשרד החינוך בממשלתו של דייוויד קמרון. היא הדגישה את החשיבות של לימודי מתמטיקה וניסתה לקדם שינויים בתחום זה. בנוסף, היא הציעה לשנות את הכללים שמסדירים מסגרות חינוך לילדים צעירים ולהגדיל את היחס המקסימלי המותר בין מספר הילדים למספר המבוגרים במסגרות אלה. התוכנית ספגה ביקורת ולא מומשה.
ביולי 2014 מונתה לשרת הסביבה, מזון וענייני הכפר בקבינט של דייוויד קמרון. בעקבות זאת היא הייתה גם לחברה במועצה המלכותית. בניגוד לקודמה בתפקיד, הכריזה טראס שהיא מאמינה כי קיימים שינויי אקלים ושבני האדם אחראים להם.
לאחר התפטרותו של קמרון ובחירתה של תרזה מיי לראש הממשלה, מונתה טראס ללורד צ'נסלור (שרת המשפטים) בקבינט שלה. לאחר הבחירות הכלליות בבריטניה 2017 הועברה מתפקידה ומונתה למזכירה הראשית במשרד האוצר (התפקיד השני במעלה במשרד זה). ביולי 2019 מונתה לשרה למסחר בינלאומי בקבינט של בוריס ג'ונסון.
בספטמבר 2021 מונתה לשרת החוץ ובנוסף לשרה לענייני נשים ושוויון הזדמנויות.
בריטניה לא הייתה מרוצה מהסדרי הברקזיט בצפון אירלנד (הידועים בשם פרוטוקול צפון אירלנד), אף על פי שהייתה חתומה עליהם. הפרוטוקול, במטרה למנוע גבול קשיח בין צפון אירלנד לרפובליקה האירית, יצר גבול פנימי בין האי הבריטי לצפון אירלנד. בריטניה ניסתה להגיע להסדר חדש, וכדי ללחוץ על האיחוד התחילה לפני מספר חודשים, בהובלת טראס, להוביל חקיקה שתשנה את ההסדר באופן חד-צדדי.
ביוגרפיה > ראש ממשלת בריטניה

לאחר פרישתו של בוריס ג'ונסון ביולי 2022, התמודדה במרוץ להחלפתו כמנהיג המפלגה וכראש הממשלה הבא. ב-5 בספטמבר 2022 גברה על רישי סונאק ונבחרה.
טראס מונתה על ידי המלכה בטירת בלמורל בניגוד למסורת, משום שמצבה הבריאותי של המלכה (המלכה מתה יומיים לאחר מכן) לא איפשר לה להגיע ללונדון. זאת, לראשונה מאז 1908, אז אסקווית' מונה לתפקידו בביאריץ שבצרפת לאחר שהמלך אדוארד השביעי סירב לחזור ללונדון מפאת בריאותו.
עם היכנסה לתפקיד, בריטניה התמודדה עם עליה במחירי האנרגיה ואינפלציה, שנגרמו בעיקר עקב השלכות מגפת הקורונה ופלישת רוסיה לאוקראינה. בנק אנגליה הזהיר ממיתון. הוצגה תוכנית לסבסוד מחירי האנרגיה וגם תוכנית להורדת מיסים. בחריגה מהמדיניות הכלכלית של בוריס ג'ונסון, בוטלו התוכניות להעלות מיסים כדי לשלם עבור שירותים ציבוריים, במטרה להגביר את הצמיחה הכלכלית. לאחר הצגת התוכנית, השווקים הפיננסיים סערו. בנק אנגליה הכריז על רכישה של אג"ח ארוכות טווח כדי למנוע התרסקות של המערכת הפיננסית הבריטית – ובתוכה קרנות הפנסיה – ועצר נפילה קשה בשווקים. הורדת מס לעשירים בוטלה בשל ביקורת. מאוחר יותר, טראס פיטרה את שר האוצר ושינתה שוב את התוכנית הכלכלית. השר החדש ביטל כמעט את כל קיצוצי המס בתוכנית.
ב-20 באוקטובר 2022, 45 ימים לאחר מינויה לתפקיד, עקב המשבר הפוליטי בממשלתה, ובעקבות תוכנית כלכלית שלא צלחה, הודיעה על התפטרותה מתפקיד מנהיגת המפלגה השמרנית ומראשות הממשלה, וכעבור חמישה ימים היא הוחלפה על ידי רישי סונאק. הייתה לה הכהונה הקצרה ביותר בתפקיד ראש ממשלת הממלכה המאוחדת.
בבחירות הכלליות שנערכו ב-4 ביולי 2024 לא הצליחה טראס להיבחר לכהונה נוספת.
טראס נשואה ליו אולירי, ואם לשתי בנות.
עמדותיה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
טראס גדלה במשפחה מהשמאל הפוליטי, ובנעוריה השתתפה בהפגנות נגד מרגרט תאצ'ר ובהמשך הצטרפה למפלגה הליברל-דמוקרטית. שם, היא תמכה בביטול המלוכה. רק במהלך לימודיה האקדמיים היא פנתה ימינה בעמדותיה והצטרפה למפלגה השמרנית, מטעמה גם רצה לפרלמנט בבחירות של 2001 ו-2005, אבל רק ב-2010 הצליחה לנצח. ב-2016, אז שרת הסביבה והחקלאות בממשלת דייוויד קמרון, היא תמכה בהישארות באיחוד האירופי. מאז משאל העם על חברות הממלכה המאוחדת באיחוד האירופי (2016), טראס תמכה בעזיבת האיחוד האירופי. ב-2017, היא אמרה שאם יתקיים משאל עם נוסף, היא תצביע בעד, ואמרה: "האמנתי שיהיו בעיות כלכליות מסיביות אבל אלה לא התממשו וראיתי גם את ההזדמנויות." בבחירות לראשות המפלגה השמרנית ב-2022, אמרה טראס על התנגדותה לברקזיט כי "טעיתי ואני מוכנה להודות שטעיתי".
היא ייסדה את קבוצת הפרלמנטים השמרנית החופשית, אוסף של חברי פרלמנט התומכים בשוק חופשי ושואפים לכלכלה יזמית יותר ולפחות חוקי עבודה.
בנאומה הראשון כראשת ממשלה הדגישה טראס כי בריטניה תעמוד באתגרים הפנימיים והגלובליים הודות למחויבות אנשיה לחירות, יזמות והגינות. טראס הבטיחה שתחת מנהיגותה בריטניה תהפוך למדינה בה נהנים ממשכורות גבוהות, מרחובות בטוחים ומהזדמנויות בכל מקום לכל אחד. במדיניות חוץ טראס הבטיחה לתמוך בחירות ובדמוקרטיה, שכן “איננו יכולים להיות בטוחים בבית ללא ביטחון מחוצה לו”.
עמדותיה > ישראל

טראס נחשבת לפרו-ישראלית. היא תומכת בישראל ומתנגדת ל-BDS ולאנטישמיות. בקמפיין הבחירות שלה אמרה שתשקול להעביר את שגרירות בריטניה בישראל לירושלים וגם לאחר שנבחרה לתפקיד זה בעת פגישתה עם ראש ממשלת ישראל, יאיר לפיד.
ייעוץ פנסיוני

ייעוץ פנסיוני הוא תהליך של מתן ייעוץ לאדם בנוגע לחיסכון הפנסיוני שלו, באמצעות קופות גמל, קרנות פנסיה, ביטוחי מנהלים וקרנות השתלמות. הייעוץ הפנסיוני מתמקד ביצירת תמהיל מוצרי החיסכון האופטימלי עבור החוסך, בהתאם למאפייניו האישיים והמשפחתיים, צרכיו והעדפותיו, תוך התייחסות לנושאי תמהיל השקעות, מאפייני סיכון, עלויות, מיסוי, כיסויים ביטוחיים ועוד. על פי החוק הישראלי, נדרש היועץ להיות נטול זיקה למוצר פנסיוני עליו הוא ממליץ.